劇暑
作者：陸游
朝代：宋

paragraphs: 六月暑方劇，喘汗不支持。
逃之顧無術，惟望樹影移。
或謂當讀書，或勸把酒卮。
或誇作字好，蕭然却炎曦。
或欲溪上釣，或思竹間棋。
亦有出下策，買簟傾家貲。
赤脚蹋增冰，此計又絕癡。
我獨謂不然，願子少置思。
方今詔書下，淮汴方出師。
黄旗立轅門，羽檄晝夜馳。
大將先擐甲，三軍隨指揮。
行伍未盡食，大將不言饑。
渴不先飲水，驟不先告疲。
吾儕獨安居，茂林蔭茅茨。
脫巾濯寒泉，卧起從其私。
于此尚畏熱，鬼神其可欺。
坐客皆謂然，索紙遂成詩。
便覺窗几間，颯颯清風吹。